Gebruik van Chinese entstof in SA goedgekeurPfizer se entstof teen Covid-19. (Foto: Unsplash) Die Suid-Afrikaanse Gesondheidsproduktebeheerraad (Sahpra) het die gebruik van Covid-19 Vaccine MC Pharma, ook bekend as die Sinopharm-entstof, ten volle geregistreer. Yuven Gounden, woordvoerder van Sahpra, sê die beheerraad het al die nodige data vir volle registrasie ontvang en dit is op 31 Januarie geregistreer. Die entstof is goedgekeur vir gebruik by mense van 18 jaar en ouer en is aanvanklik ontwikkel deur die Beijing Institute of Biological Products. Sinopharm is ŉ ongeaktiveerde vero-sel-entstof en word in twee dosisse met ŉ tussenpose van tussen twee en vier weke toegedien. Volgens die raad is die goedkeuring onderhewig aan verskeie voorwaardes. Dit sluit in dat die entstof ingevolge die nasionale Covid-19-inentingsprogram en toepaslike riglyne versprei en toegedien word. Verdere voorwaardes hou verband met die aanmeld van uitslae van deurlopende navorsing en die indien van veiligheidsbywerkings. Die algemeenste newe-effekte van dié entstof sluit in pyn waar die entstof toegedien word, kopseer, moegheid, spierpyn en naarheid. Ook Pfizer se Comirnaty-entstof is op 25 Januarie ten volle geregistreer. Dit was vantevore net vir noodgebruik geregistreer, wat beteken die gebruik daarvan is beperk, sê Gounden. Comirnaty is ŉ mRNA-enstof om Covid-19 by mense van 12 jaar en ouer te verhoed. Dit word in die spier toegedien in twee dosisse, met die tweede dosis wat drie weke ná die eerste toegedien moet word. Newe-effekte wat met die entstof verband hou, was meestal matig en het binne ŉ paar dae opgeklaar, sê Sahpra. Dit algemeenste was pyn waar die entstof toegedien is, kopseer, moegheid en spierpyn. In skaars gevalle is voorvalle van miokarditis en perikarditis aangemeld. “Die registrasie van dié entstowwe is ŉ groot stap terwyl Sahpra sy deel doen in die stryd teen Covid-19. Sahpra gaan voort om die gehalte, veiligheid en doeltreffendheid van alle gesondheidsprodukte te verseker, ook entstowwe, sodat die Suid-Afrikaanse publiek ten alle tye beskerm is,” sê dr. Boitumelo Semete-Makokotlela, hoof van die beheerraad. Volgens Sahpra is bogenoemde twee entstowwe, asook die Johnson&Johnson-entstof, tot dusver die enigste drie entstowwe wat marktoestemming – oftewel volle toestemming – vir gebruik het.